Kuvassa käsikirjoittaja Ilona AhtiIlona Ahti
**Ilona Ahti** (s. 1987 Kirkkonummi) on suomalainen käsikirjoittaja ja kirjailija.

Ilona Ahti valmistui valtiotieteiden maisteriksi Helsingin yliopistosta vuonna 2015 pääaineena viestintä. Vuonna 2018 hänestä tuli myös taiteiden maisteri Aalto-yliopistosta pääaineena elokuva- ja TV-käsikirjoitus. Tämän lisäksi hän on suorittanut näyttelijäopintoja Essexin yliopiston alaisessa East 15 -teatterikoulussa.

Ahti käsikirjoitti yhdessä Daniela Hakulisen kanssa elokuvan *Tytöt tytöt tytöt*. *Tytöt tytöt tytöt* valittiin ensimmäisenä suomalaisena pitkänä näytelmäelokuvana Sundancen elokuvajuhlille, jossa se voitti parhaan kansainvälisen fiktioelokuvan yleisöpalkinnon.. Elokuva kilpaili myös Berliinin elokuvajuhlien Kristallikarhu-palkinnosta Generation 14plus -kilpasarjassa. Elokuvan oikeudet on maaliskuuhun 2023 mennessä myyty yli 50 maahan. *Tytöt tytöt tytöt* oli myös vuoden 2022 levitetyin suomalainen elokuva kansainvälisillä festivaaleilla, sillä se oli pääsi mukaan 49 festivaaleille.

Ahti voitti Hakulisen kanssa *Tytöt tytöt tytöt* -elokuvasta parhaan käsikirjoituksen Jussi-palkinnon maaliskuussa 2023. Ahti ja Hakulinen voittivat myös parhaan elokuvakäsikirjoituksen Sylvi-palkinnon. Tämän lisäksi Suomen Näytelmäkirjailijat ja Käsikirjoittajat ry:n jäsenet äänestivät Ilona Ahdin ja Daniela Hakulisen kaikkien aikojen ensimmäisen Vuoden käsikirjoittaja -palkinnon saajiksi marraskuussa 2022.

Viitasaaren elokuvaviikolla Ahdille, Hakuliselle ja elokuvan ohjaaja Alli Haapasalolle myönnettiin *Tytöt tytöt tytöt* -elokuvasta perinteikäs Humanismin käsi -palkinto huhtikuussa 2023. Elokuva valittiin myös Suomen Oscar-ehdokkaaksi vuonna 2022. Yhdysvaltalainen Rotten Tomatoes -sivusto listasi *Tytöt tytöt tytöt* vuoden 2022 neljänneksi parhaaksi elokuvaksi maailmassa.

Aalto-yliopiston elokuvataiteen linjan päättötyönä Ahti käsikirjoitti 19-minuuttisen lyhytelokuvan *Kotimatka* (engl. Homebound). Lyhytelokuvan ohjasi Marika Harjusaari ja tuotti Paria Eskandari, ja se kuvattiin Etelä-Afrikassa. *Kotimatka* palkittiin Nordic Generation -palkinnolla Haugesundin elokuvajuhlilla 2019 ja parhaana opiskelijaelokuvana Tampereen elokuvajuhlilla 2020.

Kustannusyhtiö Tammi julkaisi Ilona Ahdin kirjoittaman "Stop Secret" -lastenromaanisarjan ensimmäisen osan *Hikisukka Hirmunen* syyskuussa 2023. Teoksen on kuvittanut lasten- ja nuortenkirjallisuuden Finlandia-palkinnolla vuonna 2020 palkittu kuvittaja Miila Westin.

Ahti asuu Kolumbiassa. Ahti on asunut Suomessa ja sen lisäksi myös Etiopiassa, Nepalissa, Tansaniassa, Ranskassa, Isossa-Britanniassa ja Yhdysvalloissa.

Hän edusti Suomea naisten jalkapallon partneripelaajana kehitysvammaisten urheilijoiden Special Olympics -kesämaailmankisoissa Los Angelesissa vuonna 2015.

Lähteet
-------

1. ↑  Palkinnot | Suomalaiselokuva Tytöt tytöt tytöt voitti yleisöpalkinnon Sundancen elokuvajuhlilla *Helsingin Sanomat*.  29.1.2022.
2. ↑  Alli Haapasalon Tytöt tytöt tytöt pääsee kilpailemaan Berliinin elokuvajuhlille *Yle Uutiset*.  15.12.2021. Yleisradio (Yle). Viitattu 29.1.2022.
3. ↑  Jussi-menestyjä Tytöt, tytöt, tytöt on myyty yli 50 maahan – ohjaaja Alli Haapasalo kertoo, miksi suomalaiselokuva on nyt niin haluttu ympäri maailman *mtvuutiset.fi*.  26.3.2023. Viitattu 26.3.2023.
4. ↑  Vuoden 2022 katsotuimmat elokuvat ulkomaisessa levityksessä *Suomen elokuvasäätiö*. Viitattu 27.4.2023.
5. ↑  Paras käsikirjoitus on Tytöt, tytöt, tytöt *Yle Uutiset*.  24.3.2023. Yleisradio (Yle). Viitattu 24.3.2023.
6. ↑  Palkitut | Tytöt tytöt tytöt sai Sylvi-palkinnon parhaasta elokuvakäsikirjoituksesta *Helsingin Sanomat*.  27.11.2022. Viitattu 27.11.2022.
7. ↑  Vuoden käsikirjoittaja -palkinto jaettiin Avate ry:n vuosijuhlissa | sunklo.fi *www.sunklo.fi*.  Arkistoitu 28.11.2022. Viitattu 27.4.2023.
8. ↑  Kauppinen, Markus: Humanismin käsi -palkinto Tytöt tytöt tytöt -elokuvasta työryhmälle - Kunniapalkinnon saavat Ilona Ahti, Alli Haapasalo ja Daniela Hakulinen *Viitasaari*.  2.4.2023.
9. ↑  Suomesta Oscar-ehdokkuutta lähtee tavoittelemaan Tytöt tytöt tytöt Suomen elokuvasäätiö.
10. ↑  Elokuvat | Suomalainen elokuva nousi vuoden neljänneksi kehutuimmaksi elokuvaksi kritiikkejä listaavalla sivustolla *Helsingin Sanomat*.  27.12.2022.
11. ↑  Uuden Kinon 2019 syksyn elokuvat *yle.fi*. Yleisradio (Yle). Viitattu 27.4.2023.
12. ↑  Homebound is a survival story set in one of the world´s biggest refugee camps Tuotantoyhtiö Making Movies.  Arkistoitu 27.4.2023. Viitattu 27.4.2023.
13. ↑  80-vuotiaan Tammi-kustantamon syksyn ohjelma on julkistettu Tammi.
14. ↑  Suomen edustajat kohti Special Olympicsia *uutisarkisto.palloliitto.fi*. Suomen Palloliitto. Viitattu 27.4.2023.